《赠安潜山改亭》
清代·韩梦周

卅载隐茅屋，未识官吏貌。颇闻野人言，威凛霜雪曜。

私拟牧牛羊，何用作虎豹。及兹莅皇堂，泥首列稚耄。

鞭扑竟时施，气急遂成噪。那无道路口，诅我以为暴。

黾勉事抚恤，尔汝相慰劳。立法在惩奸，平人使有告。

未获神君名，时凛苍鹰号。循循守往训，居官如学校。

以兹懒趋走，中颇鲜欣懊。安有老乳母，乃作倚门笑。

皖江春色高，萧寺径相造。问君从何来，百里承恩诏。

学至非饥驱，渊明谐特妙。果腹事则已，要有韩才报。

爱民即为国，好事在忠孝。勿谓人莫知，至宝光自耀。

太史书循良，千里独仰眺。

作者简介：（1729—1798）清山东潍县人，字公复，号理堂。乾隆二十三年进士。任安徽来安知县，提倡养蚕，后以事牵连去官。出仕前后均从事讲学，强调一举一动必须守礼，为人当以求闻达为可耻。有《理堂文集》。